**כרונולוגיה יחסית של חזיתות קברים בירושלים בתקופה הרומית הקדומה והפגנות כוח של האליטות**

**אורית פלג-ברקת**

ירושלים חוותה תקופה של שגשוג ופיתוח במהלך התקופה ההלניסטית המאוחרת והרומית הקדומה. העיר איבדה את מעמדה כבירת פרובינקיית יהודה לטובת קיסריה בשנת 6 לספירה, אך המשיכה לשמור על מעמדה הרם. מפעלי בניית ענק מתמשכים בהר הבית ובעיר העליונה, שמומנו על ידי המלך הורדוס והמלכים החשמונאים שקדמו לו, תוארו בהרחבה על ידי ההיסטוריון יוסף בן-מתתיהו מהמאה ה-1 לספירה. מפעלים אלו סיפקו פרנסה למספר רב של בעלי מלאכה דוגמת חוצבי אבן, מובילי אבן, סתתי אבן ובנאים ובנוסף גם אדריכלים ומהנדסים. ייתכן שכתוצאה מכך נוסדו בית ספר או בתי ספר לאומנים המתמחים בסיתות אלמנטים אדריכליים עיצוביים. אומנים אלו הועסקו בעיטור מבני בית המלוכה החשמונאי ולאחר מכן בית המלוכה ההרודיאני, בנוסף לבתיהם של אזרחים עשירים ולקברי האליטה.

אומנות הקבורה בירושלים – חזיתות קברים, גלוסקמאות וסרקופגים – מספקים את רוב הדוגמאות לאומנות זו שהשתמרה עד היום. מאמר זה יתמקד במיוחד בחזיתות הקברים ובהתפתחות האומנותית ושינויי האופנה של עיטורי האבן. רוב הקברים המעוטרים מתקופת בית שני נשדדו עוד בימי קדם, ולכן רק מעטים מתוכם ניתנים לתיארוך מדוייק על סמך תכולתם. משום כך, אפשר לתארך את הקברים בעלי החזיתות המעוטרות רק באופן כללי מהחצי השני של המאה השנייה לפנה"ס ועד לחורבן העיר בשנת 70 לספירה, וזאת על בסיס תכניות פנים המשקפות מנהגי קבורה מהתקופה[[1]](#footnote-1). אני מציעה כי בחינה של פרטי הגילופים וסגנונם, וכן של מכלול המוטיבים שבהם השתמשו האמנים, תסייע בתיארוך יחסי מדוייק יותר של הקברים ותאפשר יצירת ציר זמן מדוייק יותר לבנייתם.

במאמר זה אפתח בהצגת הסוגים השונים של חזיתות קברים מעוטרות שהשתמרו בנקרופוליס של ירושלים. לאחר מכן אבחן ביתר פירוט את הקברים המעטים שיוחסו להם תאריכים ברורים. בהמשך אשווה בין הקברים הקדומים למאוחרים כדי להראות שבמהלך הזמן נוצרו נטיות מסוימות בעיטורי הקברים. אני טוענת כי שינויים אלו בהרכב וסגנון הגילוף מאפשרים שחזור של כרונולוגיה יחסית לקברים וגם משקפים היבטים מסויימים בחיי האליטות בירושלים שלפני חורבנה בשנת 70 לספירה.

**טיפולוגיה של הקברים המעוטרים**

אהוד נצר, בספרו על האדריכלות הנבטית, מציע כרונולוגיה טיפולוגית לחזיתות הקברים בפטרה[[2]](#footnote-2). בבסיס טיפולוגיה זו מונחת ההנחה כי בחזיתות הייתה התפתחות ליניארית של מורכבות גוברת. מבחינה זו נצר ממשיך עבודות קודמות[[3]](#footnote-3). ג'ודית' מקנזי חקרה את הקברים בעלי החזיתות בסגנון קלאסי ואת יחסם למצבות המתוארכות בעיר. מקנזי קבעה כי האלמנטים האדריכליים הקלאסיים נעשו פשוטים יותר ולא מורכבים יותר עם הזמן, בניגוד למורכבות הגוברת של ההרכב האדריכלי של החזיתות המעוטרות[[4]](#footnote-4).

חזיתות הקברים המעוטרות בירושלים, אף על פי שנמצאו במספר קטן בהרבה מהקברים הנבטיים בפטרה, מציגים מקרה-בוחן לא פחות מעניין ומשמעותי לדיון בהתפתחויות באדריכלות הקבורה של הלבנט הרומי. מקרה-הבוחן של חזיתות הקברים הירושלמיים לא מאפשר להציע טיפולוגיה כרונולוגית של ההרכבים האדריכליים של החזיתות. אני מבקשת להציע כי אף על פי כן, בחינה עדינה של העיטורים האדריכליים על חזיתות הקברים בירושלים מצביעה על נטייה גוברת למורכבות וצפיפות בעיטורי החזיתות. אני טוענת כי נטייה זו משקפת את ההלך התחרותי של המשפחות העשירות בירושלים ואת שאיפתם להתעלות האחד על השני.

סיווג טיפולוגי של חזיתות הקברים הירושלמיים פורסם כבר לפני שישים שנה על ידי נחמן אביגד[[5]](#footnote-5), שהראה כי קיימים מספר סוגים בעלי מורכבות משתנה. אולם, אביגד לא ייחס השלכות כרונולוגיות לטיפולוגיה שלו. מאוחר יותר, עמוס קלונר ובועז זיסו איששו והרחיבו על הסיווג של אביגד והגיעו למסקנה כי אין מספיק נתונים כדי להציע התפתחות טיפולוגית ברורה[[6]](#footnote-6). תוצאות מחקרים אלה רומזות שחזיתות קברים פשוטות ומורכבות יותר התקיימו בו-זמנית בירושלים. העדפת סגנון אחד על אחר היא תוצאה של טעם שונה, עלויות ומקום פנוי.

ההשראה לסוגים השונים של חזיתות קברים בנקרופוליס של ירושלים נובעת ממקורות שונים ומקורם באדריכלות יוונית והלניסטית. את הסוגים העיקריים של חזיתות קברים מעוטרות ניתן לסכם כך:

הסוג המפואר ביותר כולל את מצבות הקבורה המונוליתיות שנחצבו מסלע האם מארבעת צדדיהם. קברים אלה לרוב מעוטרים מאד ומאופיינים בשימוש בסדרים מעורבים והכללת אלמנטים מצריים, דוגמת פירמידות וכרכובים מצריים מסוג טורוס-קווטו (*torus-cavetto*), לצד אלמנטים יוונו-רומים. קברים המשתייכים לקבוצה זו כוללים את קבר זכריה ואת יד אבשלום שבנחל קדרון (**איורים 1 – 2**) ממזרח להר הבית. פירמידות שימשו בעיקר באדריכלות קבורה בתקופה ההלניסטית והרומית בישראל, סוריה ופיניקיה, וכן בצפון אפריקה[[7]](#footnote-7). גם הכרכוב המצרי, המורכב מטורוס בולט מתחת לקווטו גדול, היה נפוץ במצבות קבורה באזור במהלך התקופה ההלניסטית, כמו בקבר באמרית שלחוף סוריה[[8]](#footnote-8) ובהרבה מהקברים הנבטיים בפטרה[[9]](#footnote-9).

בניגוד לשני המוטיבים המצריים, הטולוס (*tholus*) ביד אבשלום הוא מאפיין הלניסטי ששורשיו במצבת ליסיקרטס באתונה (המתוארכת למאה ה-4 לפנה"ס). מצבות קבורה בעלות טולוס וגג קעור קיימות בכמה מקומות ברחבי הים התיכון. הדוגמאות הקרובות ביותר הם החאזנה ואל-דיר שבפטרה ומצבת הקבר של המלך הורדוס שנחשפה בהרודיון לא מזמן[[10]](#footnote-10). הערבוב בין אלמנטים הלניסטיים ומצריים בצירוף רכיבים מאסכולות אדריכליות קלאסיות שונות אינה ייחודית לאדריכלות בירושלים. תופעה זו די נפוצה בתקופות ההליניסטיות המאוחרות והרומיות הקדומות ומשקפת שאיפות בנות הזמן ליצור גיוון גדול יותר של צורות ולסטות מהמקובל באדריכלות הקלאסית[[11]](#footnote-11). יש סוגים שונים של אסכולות מעורבות, כשהנפוצה ביותר היא התערובת הדורית-יונית, שהיא גם הנפוצה ביותר בקברים בירושלים[[12]](#footnote-12).

סוג נוסף של קברים מעוטרים, שקבוצה די גדולה של קברים בנקרופוליס של ירושלים מקבילה אליו, היא של חזית *דיסטלוס אין אנטיס* (*distylos in antis*), הווה אומר חזית עם שני עמודים העומדים חופשי בין שתי אומנות משני צידי הפתח לקבר. קבוצה זו כוללת קברים די פשוטים, דוגמת קבר ניקנור בהר הצופים[[13]](#footnote-13) וקבר קאסר אל-קרמה שבסנהדריה (**איור 3**)[[14]](#footnote-14), לצד קברים עם עיטורים מורכבים יותר הכוללים אנטבלטורה מעוטרת דוגמת קבר הלני המלכה מחדייב מצפון לשער שכם[[15]](#footnote-15), מערת אום אל-עמד[[16]](#footnote-16) ומערת הקומותיים[[17]](#footnote-17). שני האחרונים ממוקמים צפונה יותר[[18]](#footnote-18). לרוב על גבי העמודים החופשיים בקברים אלו נמצאות כותרות יוניות, בדומה לעמודים התפוסים של הקברים המונוליתיים בנחל קדרון. קברים חצובים בסלע עם חזיתות *דיסטלוס אין אנטיס* יוניות נפוצות באדריכלות ההלניסטית של אסיה הקטנה, במיוחד בליקיה[[19]](#footnote-19).

סוג שלישי של חזיתות קברים מעוטרות היא של אומנות משני צידי הכניסה לקבר אשר נושאות אנטבלטורה מעוטרת. סוג זה הוא די יוצא דופן בנקרופוליס של ירושלים וישנן רק שתי דוגמאות מתועדות – קבר האפריז בסמוך לסנהדריה[[20]](#footnote-20) ומערת מחסה השליחים בחקל-דמע[[21]](#footnote-21). נראה שאת ההשראה לחזיתות אלו אפשר למצוא בכניסות המעוטרות ביוון הקלאסית וההלניסטית, דוגמת הכניסה לארכיתאום באתונה והטולוס המפורסם באפידאורוס[[22]](#footnote-22).

סוג רביעי של חזיתות קברים היא של משקוף דלת מעוטר בכניסה לקבר. משקוף הדלת יכול להיות מהסוג האתי (ז"א, בצורת ; **איור 4**) או פשוט יותר, ולפעמים יש מעליו גמלון. השילוב של משקוף דלת אתי ומעליו טימפנון (*tympanum*) משולש אינו אחיד: מקור משקוף הדלת האתי הוא בעיטור שערים וכניסות[[23]](#footnote-23), ואילו הגמלון נלקח מעיטורי חזיתות מקדשים ומצבות ענק אחרות. שילוב זה התפתח בתקופה ההלניסטית ונעשה נפוץ בתקופה הרומית. בין הקברים המרשימים יותר בקבוצה זו נמצאים קבר יהושפט (**איור 5**)[[24]](#footnote-24), קברות הסנהדרין (**איור 6**)[[25]](#footnote-25), ומערת האשכולות (**איור 7**)[[26]](#footnote-26).

בנוסף, ישנם קברים שעיטוריהם לא משתייכים לאף אחת מהקבוצות הנ"ל. לקבר חנן הנחבא [?Tomb of Annas] למשל יש חזית בעלת שלוש כניסות, כשהמרכזית מוכתרת בקונכיה (**איור 8**)[[27]](#footnote-27). 'קבר בית הורדוס' כביכול, שמצפון לשער שכם, הוא קבר בנוי המשתמש בטכניקת *אופוס רטיקולטום* (*opus-reticulatum*) ביסודותיו[[28]](#footnote-28). לחלק מהקברים יש חזית פשוטה אך עיטורים עשירים בפנים, כמו במערת משפחת אריסטון בחקל-דמע[[29]](#footnote-29).

לסיכום, לכל סוגי חזיתות הקברים השונים יש מקבילות מהתקופה ההלניסטית ואין עדות להתפתחות סוג אחד מתוך סוג אחר. למרות זאת, להבדלים בהרכב עיטור החזיתות, ובסגנון וטכניקת הגילוף יש השלכות כרונולוגיות והם יכולים להצביע על מצבות קדומות או מאוחרות בנקרופוליס.

**שינויים בהרכב וסגנון חזיתות הקברים לאורך זמן**

חלק מהקברים המעוטרים בירושלים ניתנים לתיארוך ברור יחסית ויכולים לשמש נקודות התייחסות לקברים הלא מתוארכים. שניים מהקברים מתוארכים בקלות לסוף המאה ה-2 לפנה"ס או לחצי הראשון של המאה ה-1 לפנה"ס, לפני עליית הורדוס לשלטון בשנת 37 לפנה"ס. אלה הם קבר בני חזיר בעמק קדרון[[30]](#footnote-30) וקבר יאסון שממערב לעיר העתיקה בירושלים[[31]](#footnote-31).

לקבר בני חזיר יש חזית *דיסטילוס אין אנטיס* דורית (**איור 9**). העובדה שאין את כל האלמנטים הרומיים בחזית וכן השימוש הבלבדי באלמנטים דורים, לעומת הקברים האחרים המעוטרים בתערובת של אלמנטים הלקוחים מכמה אסכולות, בנוסף לעובדה שהמטופות (*metopes*) של האפריז הדורי נותרו ריקות – כולם מצביעים על תאריך מוקדם של המצבה[[32]](#footnote-32). סקירת רכיבי העיטור האדריכלי ביהודה בתקופת בית שני מראה שהאפריזים הדורים המתוארכים לתקופה שלפני שלטון הורדוס היו בעלי מטופות ריקות, ואילו האפריזים הדורים המתוארכים לשלטון הורדוס או לאחריו יש מטופות המגולפות ברוזטות או דיסקים. בדומה, המחסור בטיפות ומוטולות על הצד תחתון של הכרכוב הם סמן נוסף כי לכרכובים בסגנון דורי הלניסטי ביהודה היה צד תחתון חלק, ואילו מתקופת הורדוס והלאה היו מגלפים עליהם טיפות[[33]](#footnote-33).

לקבר יאסון יש פירמידה הבנויה מעל וחזית של *מונוסטילוס אין אנטיס* (*monostylos in antis*) דורי (**איור 10**). לפני חזית הקבר נמצאו שברים של כותרות קורינתיות לעמודים מרובעים שייתכן ועיטרו את פתח החצר או חלק אחר של הקבר. שברים אלו משתייכים לסוג הטרודוקסי של כותרת קורינתית המתאפיין בגבעולים? (caules) מחורצים הנמשכים עד לאבקוס (*abacus*) ובניצן נוסף המעטר את האזור שבין הוולוטה (*volute*) לבין האבקוס. זה בניגוד לכותרת הקורינתית הרגילה, המאופיינת בגבעולים קצרים וולוטה היוצאת ישירות מגבעול הגביע[[34]](#footnote-34). סוג הטרודוקסי זה של כותרת קורינתית היה נפוץ ביהודה בתקופה ההלניסטית והחשמונאית ונעלם בתקופת הורדוס, שאז בלטו הכותרות הקורינתיות הרגילות[[35]](#footnote-35).

נראה כי קבר בני חזיר וקבר יאסון הם הקברים היחידים בעלי חזיתות מעוטרות שאותם אפשר לייחס לתקופה הקודמת לעליית הורדוס לשלטון, כי בכל שאר הקברים ישנם מאפיינים שנכנסו לאדריכלות המקומית בתקופת הורדוס. אלה כוללים אבני גזית עם שוליים שקועים ובליטה חלקה, אפריזים דורים עם מטופות מגולופות, כרכובי מודיליון (*modillion*), ועיטורים פרחוניים עשירים[[36]](#footnote-36).

כדי לקבוע אלה מהקברים האחרים מוקדמים יחסית ויש לתארך אותם לתקופת הורדוס ואילו מאוחרים יותר ויש לתארך אותם למאה ה-1 לספירה, עלינו לעקוב אחרי השינויים באופנה ובסגנונות הגילוף שהתרחשו עם הזמן. כאן המקורות ההיסטוריים מסייעים לנו לזהות שניים מהקברים ולתת להם תאריך מדויק פחות או יותר.

הקבר הידוע בשם מערת אום אל-'עמד הוא קבר החצוב בסלע, עם חזית *דיסטילוס אין אנטיס* שנחצב בוואדי רמות מצפון לירושלים העתיקה (**איור 11**)[[37]](#footnote-37). העמודים עמדו על בסיסים אתים[[38]](#footnote-38) וכנראה מעליהם היו כותרות יוניות. מעל העמודים ישנו אפריז דורי המגולף ברוזטות וכרכוב דורי-יוני מעורב[[39]](#footnote-39). האנטבלטורה ממשיכה מעבר לגבולות הכניסה לקבר, שם היא נתמכת וירטואלית על ידי פילסטרים שטחיים. המאפיין הייחודי ביותר של הקבר הזה הוא עיטור של רצועות אבני גזית מגולפות עם שוליים שקועים המחקים את החומות שהקיפו את הר הבית בתקופה ההרודיאנית[[40]](#footnote-40). זוהי הדוגמה היחידה בנקרופוליס של ירושלים לעיטור מסוג זה.

הדוגמה הנוספת היחידה היא מאתר בשם דיר א-דרב (קרוואת בני חסן) הממוקם במערב השומרון, 40 ק"מ מדרום-מערב לשכם[[41]](#footnote-41). לקבר זה יש חזית *דיסטילוס אין אנטיס* דומה עם עמודים יונים הנושאים אפריז דורי המעוטר ברוזטות הנמשכים מעבר לגבולות הפתח[[42]](#footnote-42). קירות המבואה מגולפים כולם בשכבות 'חיקוי' של אבני גזית עם שוליים שקועים[[43]](#footnote-43). חוקרים הציעו שקבר זה הוא חיקוי של מערת אום אל-'עמד בירושלים[[44]](#footnote-44). מכיוון שקבר אום אל-'עמד ממקום ליד דרך המובילה מירושלים לשומרון, אין להתפלא שהוא התפרסם בקרב יהודים מאזור השומרון, שהיו רואים אותו בכל פעם שעברו על פניו בדרכם לירושלים. שמעון דר ייחס את הקבר לתלמי, אחד השרים הבכירים בחצר הורדוס, איש אמונו ושומר החותמות[[45]](#footnote-45). הצעתו מבוססת על זיהוי אחוזה מרשימה מבית שני שנחשף בכפר סמוך בשם חריס, כנראה ארוס (Arous) העתיקה, בתור אחוזת תלמי. לפי יוסף בן-מתתיהו (*BJ* 2.69; *AntJ* 17.289), וארוס והחיילים הערבים שרפו את הכפר בשנת 4 לספירה במהלך המהומות שפרצו ביהודה אחרי מותו של הורדוס. הערבים החריבו את המקום רק משום שהשתייך לתלמי, כהמשך הזעם שלהם כלפי הורדוס, אותו הפנו גם כלפי ידידיו. אזכור היסטורי זה נותן *טרמינוס אנטה קוום* (*terminus ante quem*) לגילוף הקבר ומכאן שגם לקבר שאותו חיקה – אום אל-'עמד.

קבר נוסף שאפשר לתארך בעזרת הטקסט של יוסף בן-מתתיהו הוא הקבר הידוע בתור קבר הלני מלכת ח'דייב (**איור 12**). מתחם הקבורה המונומנטלי בעל עושר עיטורי ותכנון מוקפד וממוקם כ-730 מ' מצפון לשער שכם בירושלים. הקבר זוהה על ידי חוקרים כקבר משפחת המלוכה מח'דייב, שהייתה ממלכה קטנה יחסית, חצי-עצמאית, בצפון מוסופוטמיה. על פי יוסף בן-מתתיהו, הלני המלכה התגיירה במהלך שלטון הקיסר קלאודיוס וביקרה בירושלים בסביבות שנת 45 לספירה (*AntJ* 20.49−95). הלני הורתה על חציבת קבר משפחתי ועליו שלוש פירמידות מחוץ לעיר. הלני ובנה איזטס נפטרו בשנת 50 לספירה ובנה השני, מונבז, שלח את עצמותיהם להיקבר בקבר המשפחתי בירושלים. הטקסט תומך אפוא בתיארוך גילוף הקבר בין שנת 45 ו-50 לספירה. מראה הקבר תואם לתיאור המפורט של יוסף בן-מתתיהו ולתיאורים של מקורות היסטוריים מאוחרים יותר, דוגמת פאוסניאס במאה ה-2 לספירה. על אחד הסרקופגים שנמצאו בקבר, יש כתובת חרותה באותיות תדמוריות ועבריות המזכירה את השם המלכה צדא. ידוע שצדא הייתה ממשפחת המלוכה הח'דביית, אך אין הסכמה בין החוקרים אם זהו השם הארמי של הלני או של מלכה אחרת[[46]](#footnote-46).

שני הקברים הנדונים האחרונים – קבר אום אל-'עמד וקבר הלני המלכה – הם שני מבנים מונומנטליים שניתן לתארך בהתאמה לשלטון הורדוס בשליש האחרון של המאה ה-1 לפנה"ס ולאמצע המאה ה-1 לספירה. בחינה של שני קברים אלו והשוואתם זה לזה ולקברים הלניסטיים מוקדמים יותר מעלה את המסקנות הבאות:

1. העיטורים במערת אום אל-'עמד מורכבים יותר מבקבר ההלניסטי הקדום יותר של קבר בני חזיר וקבר יאסון. החזית מורכבת מתערובת של רכיבים יונים ודורים (ובמיוחד עמודים יונים, אפריז דורי, דנטילים יונים וגייסון דורי עם טיפות) ובאפריז הדורי יש מטופות מלאות רוזטות. הקבר המאוחר יותר של הלני מלכת ח'דייב מפגין מורכבות גדולה עוד יותר עם תוספת של אפריז פרחוני (בין העמודים לארכיטרב) הקוטע את הרצף האנכי הקלאסי. הרצף האופקי של האפריז נשבר גם על ידי תוספת של שני גביעי? אקנתוס, שני זרים ואשכול ענבים במרכזו[[47]](#footnote-47). יש לדגש המושם על מרכז האפריז מקבילות בכמה קברים אחרים בירושלים[[48]](#footnote-48). המוטיב הקוטע את הרצף הרגיל של רוזטות או דיסקים הוא בכל המקרים זר או זרים המאגפים אשכולות ענבים. נראה ששני המוטיבים האלו קיבלו משמעות קבורה כלשהי[[49]](#footnote-49) במהלך המאה ה-1 לספירה ושהאפריז שעד כה היה עיטורי בלבד החל לקבל משמעות סמלית שהתבטאה במוטיבים שגולפו במרכזו. באותו זמן חלה התדרדרות בתיאורים של טריגליפים, טיפות ושאר רכיבי האפריז הדורי, בעקבות מספר גדל של סטיות מהסגנונות הקלאסיים. כתוצאה מכך, האפריז הדורי, שהיה צורת העיטור המועדפת בתקופה ההלניסטית והרומית הקדומה, איבדה את משמעותה המקורית והפכה רק למסגרת נוחה לעיטור החשוב יותר שהופיע על המטופות. אין זה מפתיע אם כן שהטריגליפים ושאר החלקים הרשמיים של האפריז הדורי הפכו מיושנים ובהדרגה נעלמו. במאות ה-2 וה-3 לספירה משקופים וחזיתות קברים עוטרו בשילוב גמיש של זר בין שתי רוזטות או מוטיבים אחרים, כמו לדוגמה בקבר סנטיוס מודסטוס בנקרופוליס המזרחי של גדרה[[50]](#footnote-50).
2. שינויים התרחשו לא רק בהרכב החזית ובבחירת המוטיבים, אלא גם בסגנון ובטכניקת הגילוף. כך למשל התבליט השטוח שאפיין את הגילופים בתקופת הורדוס, ושאותו אפשר לראות באפריז של אום אל-'עמד ובאלמנטים העיטוריים שקישטו את המבנים שהמלך הקים בירושלים, הפכו מודגשים יותר במאה ה-1 לספירה. שינוי נוסף המתרחש בתקופה זו היא השימוש בקידוח נרחב יותר כדי ליצור דגמים עיטוריים, כפי שאפשר לראות באפריז של קבר הלני (**איור 13**). במהלך החצי הראשון של המאה ה-1 לספירה הייתה נטייה גוברת בפיסול הרומי לתבליט גבוה יותר ולשימוש נרחב יותר בקידוח כדי ליצור משחקי אור וצל[[51]](#footnote-51). שינויים תואמים באדריכלות הקבורה הירושלמית מוכיחים שהאמנים המקומיים הכירו את השינויים שהתרחשו באמנות גילוף האבן ברומא ובערים מרכזיות אחרות בתקופה היוליו-קלאודיאנית ופעלו בהתאם.

מסקנותיי תואמות גם לניתוח של אביגד את התפתחות הקברים בנחל קדרון, שם הוא הציע כי קבר אבשלום מאוחר לקבר זכריה הסמוך, משום שנראה כי בוני יד אבשלום מגיבים לקבר זכריה ומוסיפים עליו. אפשר לראות ביד אבשלום חיקוי של קבר זכריה אך עם תוספת של אפריז דורי מעל העמודים היונים והחלפת הפירמידה הפשוטה עם מבנה טולוס מורכב יותר בעל גג קעור[[52]](#footnote-52). אם הניתוח של אביגד נכון, זה מעיד גם על הנטייה למורכבות, עושר וצפיפות גוברים בעיטור תוך הכנסת רכיבים מאסכולות שונות וממגוון מקורות[[53]](#footnote-53).

לאור הנ"ל, אפשר להציע כרונולוגיה יחסית לקברים המבוססת על מידת המורכבות, הצפיפות, גובה התבליט והשימוש בקידוחים (**איור 14**). כך, למשל, אם נשווה את סגנון הגילוף ואת צפיפות העיטורים בטימפנות של מערת האשכולות, קברי הסנהדרין ושל קבר יהושפט, נוכל להסיק לפי הצעה זו כי האחרון קודם לשניים האחרים.

**תחרות בקרב האליטות ומצבות קבורה כהפגנות כוח**

כיצד אפשר להסביר את הנטייה למורכבות גוברת ועושר עיטורי בקברי האליטות בירושלים בסוף תקופת בית שני? נטייה זו הפוכה לנטייה הנראית בקברים בו-זמניים בפטרה בעלי חזיתות בסגנון קלאסי, שם האלמנטים האדריכליים נעשו מופשטים יותר עם הזמן ולא מורכבים יותר[[54]](#footnote-54). אולם תופעה דומה התקיימה ברומא האוגוסטינית: עלייה פתאומית בעושר ובמגוון העיטורים האדריכליים במהלך שנות ה-20 של המאה ה-1 לפנה"ס. פול זנקר מסביר את התופעה כתוצאה של השאיפה של האצולה הרומית להתעלות על יריביהם ולמשוך תשומת לב רבה ככל האפשר לפרויקטים שלהם. למשל, בהתפתחות של כרכוב המודיליון אפשר לראות כיצד רכיב זה של אדריכלות מקדשים התפתחה למעין מוצג ראווה במהלך שלטון אוגוסטוס. כך למשל הכרכוב המעוטר בעושר במקדש אפולו סוסיאנוס (הוקם בשנת 25 לפנה"ס על ידי גאיוס סוסיוס) הוא בניגוד בולט לסוג הקדום והפשוט בהרבה של מקדש סטורנוס (שנבנה מחדש בשנת 42 לפנה"ס בידי מונטיוס פלנקוס) ושל הרֶגיה (ששוחזר בשנת 36 לפנה"ס על ידי גנאיוס דומיטיוס קאלווינוס). בדומה, הכותרות הקורינתיות של מקדש אפולו סוסיאנוס מעוטרים באופן מורכב וצפוף הרבה יותר מאלו של מקדש אפולו בפלטין, שנבנה עשור קודם על ידי אוגוסטוס. נטייה זו נמשכת לתוך המאה ה-1 לספירה, כפי שאפשר לראות בעיטור המפואר של כרכוב המודיליון של מקדש קונקורד, ששוחזר על ידי טיבריוס בין השנים 7 – 10 לספירה[[55]](#footnote-55).

שלטון הורדוס ביהודה יצרה רווחה שטפטפה במורד הסולם החברתי. החסות של רומא עליו ייצרה מספיק עושר כדי לאפשר למעגל רחב יותר של תושבים להנות מפעילויות אמנותיות: נקודה זו מסבירה את התפוצה המקומית הדי נרחבת של אומנות ואדריכלות הרודיאנית דקורטיבית[[56]](#footnote-56). רבות מהמשפחות האמידות ביהודה התגוררו בירושלים, כפי שעולה משרידי המעונות העשירים שנחשפו בעיר העליונה[[57]](#footnote-57).

בירושלים, בניגוד לרומא, הבנייה הציבורית נעשתה בעיקר על ידי הורוס ויורשיו והפגנות עוצמה באמצעות אדריכלות נותרו לרוב בזירה הפרטית. נראה כי הגילוף המהיר של קברים מעוטרים בסוף המאה ה-1 לפנה"ס ובחצי הראשון של המאה ה-1 לספירה פיתחו רצון בקרב המשפחות העשירות ליצור מצבות קבורה שיעפילו על מצבות שגולפו לפני כן. שאיפה זו הובילה למורכבות, עושר ומגוון גוברים בעיטור הקברים. אפשר להניח כי התפתחות דומה התרחשה בעיצוב הפנים של בתי העשירים. בכל מקרה, מצבות קבורה, שהם גלויים לכל ומיוחסים בקלות למשפחות מסוימות – בין אם דרך הצגת כתובות ענק (למשל כמו בקבר בני חזיר) או על ידי צורת פרסום אחרת – שימשו כביטוי לעושר ולעוצמה של משפחות פרטיות[[58]](#footnote-58).

נראה שהשינויים שהתרחשו בעיטורי חזיתות הקברים בנקרופוליס של ירושלים משקפים את התחרותיות שבין המשפחות העשירות של ירושלים ושאיפתם להתעלות האחד על השני. ניתוח שינויים אלו מאפשר לנו תיארוך יחסי של הקברים, שאחרת לא היה אפשר לתארך אותם במדויק.

**תודות**

מאמר זה התפתח מעבודת הדוקטורת שלי (Peleg-Barkat 2007) אשר עוסקת בעיטורים אדריכליים ביהודה במהלך התקופה ההלניסטית והרומית הקדומה. ראשית הייתי רוצה להודות למנחי הדוקטורט שלי, פרופ' גדעון פרסטר וד"ר רינה טלגם, על כל העזרה וההנחייה שלהם. אני גם מודה מקרב לב לד"ר קרן ב. שטרן ולד"ר לידיה מתסה על הערותיהם על טיוטה מוקדמת יותר של מאמר זה.

**ביבליוגרפיה**

Aldred, C. 1980. *Egyptian art in the days of the Pharaohs 3100-320 BC* (London).

Avigad, N. 1945. "The Umm al-'Amad Cave," *Qedem* 2, pp. 75–82 [Hebrew].

Avigad, N. 1947. “Arch. observations on some rock-cut tombs,” *PEQ* 79, 119–22.

Avigad, N. 1950–51. “The rock-carved façades of the Jerusalem necropolis,” *IEJ* 1, 96–106.

Avigad, N. 1954. *Ancient monuments in the Kidron Valley* (Jerusalem) [Hebrew].

Avigad, N. 1967. "Jewish burial caves in Jerusalem and the Judaean Mountains," *Eretz Israel* 8, 119–42.

Avigad, N. 1976. “The tombs of Jerusalem,” in M. Avi Yonah & E. Stern (edd.), *Encyclopedia of arch. excavations in the Holy Land*, vol. 2 (Jerusalem) 627–41.

Avni G. and Z. Greenhut, 1996. *The Akeldama tombs*, *Three burial caves in the Kidron Valley, Jerusalem* (IAA Reps., 1; Jerusalem).

Barag, D. 2003. “The 2000−2001 exploration of the tombs of Benei Hezir and Zechariah,” *IEJ* 53(1), 78−110.

Brünnow R. E. & A. von Domaszewski, 1904. *Provincia Arabia* I (Strasburg).

Dalman, K. O. 1939. “Über ein Felsgrab in Hinnom tale bei Jerusalem,” *ZDPV* 62, 190−208.

Dar, S. 1982. *The settlement pattern of Western Samaria* (Tel-Aviv) [Hebrew].

Dar, S. 1986. *Landscape and pattern – An Arch. survey of Samaria 800 B.B.C. – 636 B.C.* I (BAR Int. series, 308(i); Oxford).

Dar, S. 1993. "The estate of Ptolemy, senior minister of Herod", in I. Gafni *et al.* (edd.), *Jews and Judaism in the Second Temple, Mishna and Talmud period* (Jerusalem) 38–50.

Dentzer-Feydy, J. 1991. “Le décor architectural,” in E. Will & F. Larché, *‘Iraq al Amir – Le château du Tobiade Hyrcan* (Paris) 141–208.

Dussaud, R. 1912. *Les Monuments palestiniens et judaïques (Moab, Judée, Philistie, Samarie, Galilée)* (Paris).

Fedak, J. 1990. *Monumental tombs of the Hellenistic Age: A study of selected tombs from the Pre-Classical to the Early Imperial era* (Toronto).

Figueras, P. 1983. *Decorated Jewish ossuaries* (Leiden).

Foerster, G. 1978. “Architectural fragments from ‘Jason’s Tomb’ reconsidered,” *IEJ* 28(3), 152–56.

Foerster, G. 1995. *Masada* V: *Art and architecture, The Yigael Yadin excavations 1963-1965 final Rep.* (Jerusalem).

Foerster, G. 1998. "Sarcophagus production in Jerusalem from the beginning of the common era up to 70 A.D.,' in G koch (ed.), *Akten des Symposiums “125 Jahre Sarkophag-Corpus,” Marburg 4–7 Oktober 1995* (Mainz) 295–310.

Galling, K. 1936. “Ein Etagen-Pilaster Grab in norden von Jerusalem,” *ZDPV* 59, 111−23.

Goodenough, E. R. 1956. *Jewish Symbols in the Greco-Roman period*, vols. V–VI: *Fish, Bread and Wine* (New-York).

Hachlili, R. 1988. *Ancient Jewish art and archaeology in the Land of Israel* (Leiden).

Hachlili, R. 2005. *Jewish funerary customs, practices and rites in the Second Temple Period* (Suppl. to the Journal for the Study of Judaism, 94; Leiden and Boston).

von Hesberg, H. 1980. *Konsolgeisa des Hellenismus und der frühen Kaiserzeit* (Mainz).

Jacobson, D. M. 2000. “Decorative drafted-margin masonry in Jerusalem and Hebron and its relations,” *Levant* 32, 135−54.

Jotham-Rothschild, J. 1952. “The tombs of Sanhedria,” *PEQ* 84, 23–38.

Kleiner, D. E. E. 1992. *Roman sculpture* (New Haven and London).

Kloner A. and Zissu B., 2007. *The necropolis of Jerusalem in the Second Temple Period*, Leuven.

Kon, M. 1947. *The tombs of the kings* (Jerusalem) [Hebrew].

Macalister, R. A. S. 1900. “On a rock-tomb north of Jerusalem,” *PEQ* 32, 54–61.

Magen, Y. 2008. "Tombs ornamented in Jerusalem style in Samaria and the Hebron Hills," in Y. Magen, *Judea and Samaria researches and discoveries*, vol. 6 (Jerusalem), 141–64.

McKenzie, J. 1990. *The architecture of Petra* (Oxford).

Meshorer, Y. 1997. *A treasury of Jewish coins from the Persian period to Bar-Kochba* (Jerusalem) [Hebrew].

Miller, S. G. 1982. “Macedonian tombs: their architecture and architectural decoration,” in B. Barr-Sharrer & E. N. Borza (edd.), *Macedonia and Greece in Late Classical and Early Hellenistic times* (National Gallery of Art Studies in History of Art, vol. 10, Symp. series I; Washington DC) 153−72.

Negev, A. 1976. “The Nabatean necropolis at Egra,” *Revue Biblique* 83, 203−36.

Netzer, E. 2003. *Nabatäische Architektur — Insbesondere Gräber und Tempel* (Mainz am Rhein).

Netzer, E. 2006. *The Architecture of Herod, the Great Builder* (Texts and studies in ancient Judaism, 117; Tübingen).

Netzer E. and S. Ben-Arieh, 1983. “Opus reticulatum building in Jerusalem”, *IEJ* 33, 163–75.

Netzer, E., *et al*., 2010. "Preliminary rep. on Herod’s mausoleum and theatre with a royal box at Herodium," *JRA* 23 (2011), 84–108.

Patrich, J. 2000. "The structure of the Second Temple – a new reconstruction," in H. Geva (ed.), *Ancient Jerusalem revealed – Expended edition* *2000* (Jerusalem) 260–71.

Peleg, O. 2006. "Architectural decoration from Judaea during the Second Temple period, in light of the finds from Jerusalem," in E. Baruch and A. Faust (edd.), *New Studies on Jerusalem – Proceedings of the Twelfth Conference, Bar-Ilan Univ.* (Ramat-Gan) 49−66 [Hebrew].

Peleg-Barkat, O. 2007. "The Herodian architectural decoration, in light of the finds from the Temple Mount excavations," (PhD diss., Hebrew Univ. of Jerusalem) [Hebrew].

Peleg-Barkat, O. forthcoming. "Art in Second Temple period Jerusalem," in I. Gafni, R. Reich and J. Schwartz (edd.), *The history of Jerusalem – Second Temple Period*, vol. II: *Material culture* (Jerusalem) [Hebrew].

Rahmani, L. Y. 1961. “Jewish rock cut tombs in Jerusalem,” *‘Atiqot* 3, 93–120.

Rahmani, L. Y. 1967. “Jason’s Tomb,” *IEJ* 17(2), 61–100.

Rahmani, L. Y. 1994. *A catalogue of Jewish ossuaries in the coll. of the state of Israel* (Jerusalem).

Regev, E. 2006. "Ancient Jewish style: Why were ossuaries and Southern Oil Lamps decorated?" *Levant* 38, 171–186.

Schmid, S. G. 2001. "The Nabataeans: Travellers between lifestyles," in B. MacDonald, R. Adams and P. Bienkowski (edd.), *The Archaeology of Jordan* (Sheffield) 367–426.

Schmidt-Colinet, A. 1980. “Nabatäische Felsarchitektur,” *BJb* 180, 189–230.

Slouschz, N. 1925. "Excavations at the vicinity of the Tomb of Absalom," *Collection of the Israel Exploration Society*, I(2), (Jerusalem) 3–48 [Hebrew].

Stern, M. 1982. “Social and Political realignments in Herodian Judaea,” in L. I. Levine (ed.), *The Jerusalem Cathedra* II, 40–62.

Strong, D. E. 1963. “Some Observations on Early Roman Corinthian,” *JRS* 53, 73–84.

Vincent, L. H. 1899. “Un Hypogée Juif,” *Revue Biblique* 8, 297–304.

Vincent, L. H. 1901. “Hypogée antique dans la nécropole Septentrionale de Jérusalem,” *Revue Biblique* 10, 448−52.

Wadeson, L. 2010. "The chronology of the façade tombs at Petra: A structural and metrical analysis," *Levant* 42(1), 48–69.

Watzinger, C. 1935. *Denkmäler Palästinas: eine Einfuhrung die Archäologie des Heiligen Landes*, vol. 2: *von der Herrschaft der Assyrer bis zur arabischen Eroberung* (Leipzig).

Weber, T. M. 2002. *Gadara – Umm Qēs* I: *Gadara Decapolitana – Untersuchungen zur Topographie, Geschichte, Architektur und der Bildenden Kunst einer "Polis Hellenis" im Ostjordanland* (Wiesbaden).

Wilson-Jones, M. 2003. *Principles of Roman architecture*, (2nd edn. New Haven and London).

Zanker, P. 1990. *The power of images in the age of Augustus* (transl. Shapiro; Ann Arbor, Michigan).



איור 1: קבר זכריה, נחל קדרון (תצלום: אורית פלג-ברקת)



איור 2: יד אבשלום, נחל קדרון (תצלום: אורית פלג-ברקת)

****

איור 3: קבר קאסר אל-קרמה, סנהדריה (תצלום: אורית פלג-ברקת)



איור 4: משקוף אתי, חקל-דמע (תצלום: אורית פלג-ברקת)



איור 5: הטימפנום של קבר יהושפט, נחל קדרון (תצלום: אורית פלג-ברקת)



איור 6: קברות הסנהדרין, סנהדריה (תצלום: אורית פלג-ברקת)



איור 7: מערת האשכולות (תצלום: אורית פלג-ברקת)



איור 8: תקרת המבואה, קבר חנן הנחבא [?], חקל-דמע (תצלום: אורית פלג-ברקת)



איור 9: קבר בני חזיר, נחל קדרון (תצלום: אורית פלג-ברקת)



איור 10: קבר יאסון (תצלום: אורית פלג-ברקת)



איור 11: מערת אום אל-'עמד, פרט (תצלום: אורית פלג-ברקת)



איור 12: קבר המלכה הלני מח'דייב, מרכז האפריז הדורי (תצלום: אורית פלג-ברקת)



איור 13: קבר המלכה הלני מח'דייב, זר מגולף על האפריז הדורי (תצלום: אורית פלג-ברקת)



איור 14: כרונולוגיה יחסית של חזיתות קברים בנקרופוליס של ירושלים

1. לדיון כללי על הנקרופוליס (עיר המתים) בירושלים ראו: Kloner and Zissu 2007; Hachlili 2005; Fedak 1990: 140–48; Avigad 1976: 627–41; Avigad 1950–51: 96–106. [↑](#footnote-ref-1)
2. Netzer 2003, 13–36, 39–47, Fig. 53. [↑](#footnote-ref-2)
3. ראו למשל: Brünnow and Domaszewski 1904, 137–91. אברהם נגב (1976, 203–36) ציין כי הסיווג הכרונולוגי של ברונו ודומשווסקי של חזיתות הקברים בפטרה לא מתאים לקיומם המקביל במדאאן סלאח, שם כל 28 הקברים מסוגים שונים מתוארכים על פי כתובות לקתופה שבין שנת 1 לפנה"ס עד שנת 72 לספירה. שמידט-קולינט (1980, 226–29) הציע שהסיווג של חזיתות הקברים בפטרה אינו בעל השלכות כרונולוגיות אלא השלכות סוציו-אקונומיות, ושסוגי הקברים השונים מייצגים בחירה של קבוצות חברתיות שונות ולא תקופות זמן שונות. [↑](#footnote-ref-3)
4. McKenzie 1990, 33–59. לוסי ויידסון (2010: 48–69) ערכה ניתוח מבני ומטרי של האולמות שמאחורי חזיתות הקברים הנבטיים בפטרה. גם הניתוח שלה מראה כי לסוגים הגדולים והמורכבים יותר של חזיתות לא-קלאסיות (מסוג קברי פילון כפול וחג'ר) יש נטייה להיות קדומים יותר כרונולוגית מהגרסאות הקטנות והפשוטות יותר (פילון יחיד ודרגה). [↑](#footnote-ref-4)
5. Avigad, 1950–51: 96–106. [↑](#footnote-ref-5)
6. Kloner and Zissu 2007, 45–51. [↑](#footnote-ref-6)
7. הפירמידה, שמקורה במצרים, משמשת כאנדרטת קבורה מצויה. בדת המצרית העתיקה פתח, הבורא, היה תל אדמה קדמוני בצורת פירמידה שעלה מתוך מימי הכאוס ושעליו החלו החיים (Aldred 1980, 11). לפי טקסטים של הפרמידות, הפירמידות נתפסו כעלייה הסמלית של המת שמיימה, וכך הפירמידה נבחרה לצורה של רבים מהקברים המלכותיים (Fedak 1990, 35). ישנם מעט מאד דוגמאות של פירמידות במצרים מהתקופה ההלניסטית (אף על פי שהם מופיעים פעמים רבות בסודן ובצפון אפריקה) ונראה כי הפירמידות מהתקופה ההליניסטית המאוחרת שנבנו ביהודה, סוריה ופיניקיה (למשל, שבע הפירמידות שעל גבי קברות המכבים) לא נבנו בהשראת האדריכלות הפטולומאית, אלא בהשראת מצבות קבורה קדומות יותר, דוגמת קבר בת פרעה בשילוח, ואלה בתורם הושפעו מהאדריכלות המצרית – ישירות או באמצעות מתווכים פיניקיים (Wilson-Jones 2003, 112). [↑](#footnote-ref-7)
8. Schmidt-Colinet 1980, Fig. 12. [↑](#footnote-ref-8)
9. סוג זה של כרכוב מופיע ברבים מהקברים הנבטיים בפטרה, אף על פי שלא בחלק העליון של חזית הקבר (Schmidt-Colinet 1980, 201, Figs. 12–13). [↑](#footnote-ref-9)
10. Netzer *et al.* 2010, Fig. 7. מקדשים עגולים מופיעים בדלפי ובאפידאורוס עד המאה ה-4 לפנה"ס, ואילו מצבות קבורה וכבוד בצורת טולוס מופיעות קצת מאוחר יותר באותה מאה. אחת הדוגמאות הקדומות ביותר היא המצבה הכירוגית של ליסיקרטס באתונה, שנבנתה עם טולוס חסום על גבי פודיום רבוע (Lawrence 1996, 137–41). הטולוס היה נפוץ על מצבות קבורה לרחבי הים התיכון החל במאה ה-4 לפנה"ס ועד למאה ה-2 לספירה. מקבילה קרובה ליד אבשלום היא מצבת היוליים בסנט רמי (גלנום העתיקה), בצרפת (Fedak 1990, 144, 164, Fig. 196). [↑](#footnote-ref-10)
11. לרוחב הים התיכון ישנן הרבה דוגמאות למבנים שנבנו בתערובת של אסקולות. הבולטריון במילטוס למשל מתוארך למאה ה-2 לפנה"ס ויש לו כותרות דוריות היברידיות המגולפות בדגם ביצים וחיצים המאפיין כותרות יוניות, וכן כרכוב דורי היברידי המגולף עם דנטיקולה. דוגמה בולטת נוספת היא תיאטרון מרקלוס ברומא המתוארך למאה ה-1 לספירה, ושיש בו כרכוב דומה. כרכובים מצריים (קווטו) מופיעים גם הם פעמים רבות מעל כותרות יוניות (Wilson-Jones 2003, 111–12). [↑](#footnote-ref-11)
12. ויטרוביוס מתנגד לשימוש באסקולות מעורבות (Vitr. 1.2.6). אולם הוא מזכיר כי אפשר למקם אנטבלטורות דוריות או יוניות מעל עמודים קורינתיים (Vitr*.* 4.1.2). נראה שהסיבה לכך טמונה בכך שהאסקולה הקורינתית הייתה הראשונה שמוסדה כאסקולה שלמה עם אנטבלטורה נפרדת בזמנו של ויטרוביוס. חידוש זה לא היה ידוע כמובן למקורות הקדומים יותר עליהם ביסס ויטרוביוס את ספריו. ואכן, רצועות עיטור דוריות על גבי כותרות קורינתיות נפוצות במצבות מהתקופה ההליניסטית המאוחרת והרומית הקדומה, כמו למשל בעיראק אל-אמיר בירדן, מקדש אוגוסטוס בפייליי שבמצרים, שער הניצחון באאוסטה שבאיטליה ומספר קברים באלכסנדריה, פטרה ופומפיי (Wilson-Jones 2003, 112). [↑](#footnote-ref-12)
13. Avigad 1967, 119–24. [↑](#footnote-ref-13)
14. Jotham-Rotschild 1952, 23–38. [↑](#footnote-ref-14)
15. Kon 1947. [↑](#footnote-ref-15)
16. Avigad 1945, 75–82. [↑](#footnote-ref-16)
17. Galling 1936, 111–23. [↑](#footnote-ref-17)
18. חוץ מהקברים האחרונים, אין עוד דוגמאות לחזיתות *דיסטלוס אין אנטיס* שמעליהם גמלון. קרל ווטצינגר (1935, 61) מייחס את המחסור בגמלונים בסוג זה של חזיתות לעובדה ששיטת בניית הגגות הרגילה ביהודה בתקופה הרומית המוקדמת הייתה יצירת גגות שטוחים ולא גמלונים. למרות זאת, גמלונים מופיעים בסוגים אחרים של חזיתות קברים מעוטרות (עם משקופים אתים או יונים) וכן על גלוסקמאות (Rahmani 1994, 45, Fig. 100). מכאן נראה שתושבי ירושלים רצו להימנע מצירוף גמלון על חזית עמודים, משום שלשילוב כזה יש הקשר חזק של אדריכלות דתית פגאנית. [↑](#footnote-ref-18)
19. Bean 1978, 40, pls. 2–3. [↑](#footnote-ref-19)
20. Vincent 1901, 448–52. [↑](#footnote-ref-20)
21. Dussaud 1912, 56. [↑](#footnote-ref-21)
22. Fedak 1990, 148. חזיתות דומות קיימות בקברים הלניסטים במקדוניה ואסיה הקטנה, דוגמת קבר הליאקמון דאם ביוון, אף על פי שברוב המקרים האנטבלטורה ממשיכה לכל אורך החזית למרות המחסור בעמודים לתמיכה (Miller 1982, Figs. 11, 15–19). [↑](#footnote-ref-22)
23. משקופים אתים מופיעים לעתים קרובות בקברים מקדונים בוורגינה ומקומות אחרים, לרוב ללא גמלון. דוגמה למשקוף אתי המוכתר בגמלון היא בחזית הקבר של ליסון וקליקלס בלפקדיה המתוארך לחצי השני של המאה ה-3 לפנה"ס (Miller 1982, Figs. 7–8, 12–13, 19, 24–25). [↑](#footnote-ref-23)
24. Avigad 1954, 135–38. [↑](#footnote-ref-24)
25. Rahmani 1961, 93–97. [↑](#footnote-ref-25)
26. Vincent 1899, 297–304; Macalister 1900, 54–55. [↑](#footnote-ref-26)
27. Dalman 1939, 190–208. [↑](#footnote-ref-27)
28. Netzer and Ben-Arieh 1983, 163–75. [↑](#footnote-ref-28)
29. Avni and Greenhut 1996. [↑](#footnote-ref-29)
30. Avigad 1954, 37–78. נחום סלושץ היה הראשון שחפה את קבר בני חזיר ב-1924 (Slouschtz 1925, 23–29). במהלך שנות ה-40' נחמן אביגד חקר את מצבות הקבורה, כולל קבר בני חזיר, ופרסם את מסקנותיו ב-1954 (Avigad 1954). דן ברג חקר את האתר בשנים 2000 – 2001 (Barag 2003). [↑](#footnote-ref-30)
31. Rahmani 1967. [↑](#footnote-ref-31)
32. הסטיות המרובות מהאסקולה הדורית הקלאסית, כמו העובדה שרוחב הטריגליף (*triglyph*) גדול מגובהו והימצאות שלוש טיפות במקום שש בתחתית כל טריגליף, הם טיפוסיים לעיטורים האדריכליים ביהודה במהלך התקופות ההלניסטיות והחשמונאיות (Peleg-Barkat 2007, 35). אביגד הציע לתארך את הקבר לסביבות אמצע המאה ה-2 לפנה"ס על בסיס השימוש הבלבדי באלמנטים דורים והדמיון של העיטור לחזית המצויירת של קבר אפולופנס במריסה (Avigad 1954, 51–59). בכל זאת, קיומם של כוכי קבורה בקבר, שהובאו לירושלים רק תחת השלטון החשמונאי, גרמו לברג לתארך את הקבר לרבע האחרון של המאה ה-2 לפנה"ס לכל המוקדם (Barag 2003, 95). אביגד עצמו שינה את דעתו והציע תאריך מאוחר יותר לקבר, בחצי הראשון של המאה ה-1 לפנה"ס (Avigad 1976, 630). הצעה זו התקבלה על קלונר וזיסו, שלאחרונה בחנו מחדש את שלבי השימוש בקבר (Kloner and Zissu 2007, 245). [↑](#footnote-ref-32)
33. Peleg-Barkat 2006, 52, 55; 2007, 53–54, 148–50. [↑](#footnote-ref-33)
34. Foerster 1978, 152–56. באלכסנדריה ומקומות אחרים, דוגמת קפריסין וקיריניקה שהיו תחת השפעת התרבות האלכסנדרונית, יש דוגמה דומה של הגבעול. לדעתה של ז'קלין דנצר-פיידיי, דוגמה זו מייצגת עלומת גבעולים המוחזקים יחד בעזרת טבעת (המייצגים סוג מסויים של קשר), בדומה לעמודי הפפירוס או פרחי הפפירוס, ומצביע על המקור המצרי של סוג זה של כותרות קורינתיות (Dentzer-Feydey 1991, 174–77). מאפיינים נפוצים אחרים של כותרות מקומיות ואלכסנדרוניות הם העלה התומך שמתחת לוולוטה ומוטיבים פרחוניים נוספים בחלק העליון של הקלטוס (*calathos*). בכל זאת, ישנם מאפיינים אחרים של כותרות קורינתיות מקומיות המבדילות אותם מהאלכסנדרוניות ומעידות כי הם יצריות מקומיות מקוריות: לכותרות המקומיות אין גביעים? (calices) ובמקום סלילים? (helices) יש עלה מרכזי קטן בין הוולוטות. עלי האקנטוס מחוברים לקלטוס ובמקרים רבים הם מגולפים בגסות עם חריצים מקבילים. [↑](#footnote-ref-34)
35. דוגמאות לסוג כזה של כותרת אפשר למצוא בתל אנפה, מריסה, אלכסנדריון / סרבתה, קיפרוס, שומרון, והעיר העליונה של ירושלים. לדיון כללי וביבליוגרפיה ראו: Peleg-Barkat 2007, 55–56. [↑](#footnote-ref-35)
36. Peleg-Barkat 2006, 57–58. [↑](#footnote-ref-36)
37. Avigad 1945, 75–82; 1947, 115–16. [↑](#footnote-ref-37)
38. בבסיס האתי מגולף אדן נמוך. אף על פי שאדנים כאלה נפוצים באדריכלות יוונית-רומית, ביהודה הם מופיעים רק מתקופת הורדוס והלאה (למשל, בהרודיון; ראו Peleg-Barkat 2007, 99). [↑](#footnote-ref-38)
39. השילוב של אפריז דורי עם דנטילים (*dentils*) יוניים אינו נדיר באדריכלות ההלניסטית. שילוב כזה קיים למשל במקדש הדורי-יוני בפסטאום, על סרקופג ל. קורנליוס סקיפיו ברבטוס ובמקדש אתנה בפרגמום. לעומת זאת, דוגמאות לגייסון (*geison*) דורי מעל דנטילים יונים הם די נדירים. קיימות דוגמאות במקדש הדורי-קורינתי בפאסטום המתוארך למאה ה-3 לפנה"ס ובתיאטרון מרקלוס ברומא המתוארך לחצי השני של המאה ה-1 לפנה"ס (Avigad 1947, 118; Fedak 1990, 145). [↑](#footnote-ref-39)
40. החזית מגולפת בסגנון המחקה שש שכבות של אבני גזית עם שוליים שקועים, ראשים ופתינים לסירוגין. גילופים דומים קיימים בקירות המבואה ובקיר המזרחי של החצר הקדמית (Avigad 1945, 77–78; 1947, 118). ישנם מספר גלוסקמאות בנות התקופה המעוטרות בגילופים המחקים שכבות של אבני גזית עם שוליים שקועים (Rahmani 1994, nos. 34, 217, 353, 420, 455, 481, 668, 730). לדיון כללי, ראו: Jacobson 2000, 135–54. [↑](#footnote-ref-40)
41. Dar 1982, 384–410; 1986, 230–40; Magen 2008, 149–53. [↑](#footnote-ref-41)
42. העובדה שהאפריז ממשיך בשני הצדדים מעבר לאומנות ואינו נתמך על ידי פילסטרים מגולפים מדגיש את האופי העיטורי של האפריז. אפריזים שאינם נתמכים על ידי פילסטרים כבר הופיעו בקברים מקדוניים של המאה ה-3 לפנה"ס (Miller 1982, 157–58, Figs. 17–18). [↑](#footnote-ref-42)
43. Magen 2008, Fig. 23. [↑](#footnote-ref-43)
44. Dar 1982, 391. למרות העובדה שהעיטור של דיר א-דרב מחקה או מושפע מהעיטור של אום אל-'עמד, סגנון הגילוף של הרוזטות ומוטיבים אחרים שונים מאלו המוצגים בחזית של אום אל-'עמד ועל חזיתות מעוטרות אחרות בנקרופוליס של ירושלים. נראה שההבדלים הסגנוניים אינם כרונולוגיים, אלא אזוריים ומצביעים על עבודה של אסקולות אמנים שונות (Peleg-Barkat 2007, 181–82). [↑](#footnote-ref-44)
45. Dar 1993, 38–50. [↑](#footnote-ref-45)
46. Kon 1947, 1–8. [↑](#footnote-ref-46)
47. תוספת האפריז הפרחוני מסביב לכניסה הראשית קוטעת את הרצף האנכי הקלאסי על ידי ניתוק העמודים מהאנטבלטורה כך שהאפריז הדורי נראה 'מודבק' לרקע נייטרלי ללא תמיכה. הקטיעה של הרצף האנכי והאופקי של החזית מדגישה את האופי העיטורי של החזית, שעיטורה כבר לא שואף לדמות מבנה אמיתי (Fedak 1990, 146). [↑](#footnote-ref-47)
48. אשכולות ענבים בין זרים מופיעים בחזית הקבר הנקרא 'מערת מחסה השליחים' (Dussaud 1912, No. 48) בירושלים ועל חזית קבר במקטעי עבוד (מחצבות עבוד) שבמערב השומרון (Magen 2008, 143–45, Fig. 7). זר מרכזי, אם כי ללא זרים משני צדדיו, קיים בחזית הקבר שנקרא 'קבר האפריז' בירושלים (Avigad 1950–51, 100, Fig. 5). [↑](#footnote-ref-48)
49. אזכור של זרים והקשר שלהם למתים אפשר למצוא בכתבי יוסף בן-מתתיהו (*Contra Apionem*, 2.217–18). יוסף בן-מתתיהו מציין שהפרס ליהודים החיים על פי חוקי היהדות אינו זר זית או פטרוזיליה או כל סמן כבוד פומבי אחר, אלא קיום מחודש 'במהפיכת התקופות' שניתן מאת האל. זרים הופיעו לעתים קרובות על חזיתות קברים, גלוסקמאות וסרקופגים בירושלים במאה ה-1 לספירה (Macalister 1900, Pl. III; Avigad 1954, 102–3, Fig. 63; Rahmani 1994, 41–42, Pls. 3:14R, 10:60R, 28:206L, 40:282, 44:308R; Foerster 1998, 307–8, Pls. 120:5, 124: 4, 6). מספר חוקרים שייכו פרשנויות של חיי נצח לזר בהקשרים של קבורה יהודית (Goodenough 1956, 171; Figueras 1983, 51). אולם, יש לזכור כי זרים הופיעו לעתים קרובות גם בהקשרים של קבורה לא-יהודית, כמו במקרה קבר גרמאני בחדרה. לכן נראה סביר יותר לקבל את דברי יוסף בן-מתתיהו כפשוטם; זאת אומרת, שהזרים הם סימני שבח פומבי ולכן בהקשר הקבורה הם מייצגים רגשות של הכרה וכבוד כלפי המת. ראו גם: Foerster 1998, 308; Rahmani 1994, 41–42, note 85; Hachlili 1988, 318. אשכולות ענבים נפוצים גם באומנות היהודית של תקופת בית שני. הם מופיעים למשל בטימפנון המגולף מעל הכניסה למערת האשכולות (Macalister 1900, pl. III) ובקבר יהושפט (Avigad 1954, 135, fig. 77). עלי גפן ואשכולות ענבים נפוצים גם על סרקופגים (Foerster 1998, Fig. 1, pl. 122: 1) וגלוסקמאות (*ibid*, pl. 124: 3, 5; Rahmani 1994, nos. 600, 816, 893) וכן על רצפות פסיפס (Foerster 1995, pl. XIII: 13a). במטבעה היהודית סמל זה מופיע על מטבעות מתקופת הורדוס הגדול, ארכילאוס, המרד הראשון נגד הרומאים ומרד בר-כוכבא (Meshorer 1997, 66, 75, 132). צריך לומר שלפי יוסף בן-מתתיהו והמשנה הכניסה למקדש הורדוס עוטר על ידי גפן זהב (*Middot* 3.8; *AntJ.* 15.394–95; *BJ*. 5.210). פטריך משחזר את גפן הזהב הנ"ל כמעטרת את ארבעת העמודים שעמדו בכניסה למקדש (Patrich 2000, 264–65). המשנה מתארת שהעם תרם עלים, ענבים ואשכולות זהב לגפן זו, וכך הגפן הפכה לסמל אהבת העם היהודי למקדש ולרוח התרומה לפארו (Meshorer 1997, 66). [↑](#footnote-ref-49)
50. Weber 2002, 155, Pl. 32:A. [↑](#footnote-ref-50)
51. השימוש האינטנסיבי בקידוח טיפוסי לתקופה היוליו-קלאודיאנית המאוחרת ובמיוחד לתקופה הפלאבית, והביטוי הבולט ביותר שלו הוא בתיאור כיסויי הראש הנשיים של התקופה (Kleiner 1992, 177–79, Fig. 146). כדאי לציין כי התפתחויות דומות אפשר לראות בגילוף העיטורים על הסרקופגים ועל הגלוסקמאות מאבן גיר קשה שהתגלו בנקרופוליס של ירושלים. אפשר לראות תפוצה דומה על הסרקופגים והגלוסקמאות. לרוב, ככל שהיצירה צפופה ועשירה, כך הגלוסקמא מגולפת בתבליט גבוה יותר תוך שימוש נרחב יותר בקידוח כדי ליצור טקסטורות ומשחקי אור וצל (פלג-ברקת, *עתיד להתפרסם*). [↑](#footnote-ref-51)
52. Avigad 1954, 108. [↑](#footnote-ref-52)
53. לפי אהוד נצר, אחוזת הקבר בהרודיון התחתונה הוקמה לפני החלטתו של הורדוס לבנות מאוזוליאום במדרון הצפון-מזרחי של התל (Netzer *et al.* 2010, 107). הקבר עצמו לא אותר, אך מספר אבני גזית בעלי שוליים שקועות וחלקים של אפריז דורי גדול המעוטר ברוזטות וזר נמצאו בשימוש משני במבנים מהתקופה הביזנטית ששוייכו על ידי נצר לקבר קדום זה (Netzer 2006, 198). אם הצעתו של נצר נכונה, אז נוכל לומר שהורדוס עצמו החליף קבר עם חזית מעוטרת, כנראה מסוג *דיטילוס אין אנטיס*, במצבה המעוטרת בצורה הרבה יותר משוכללת במעלה התל. [↑](#footnote-ref-53)
54. McKenzie 1990, 33–59. סטפן ג. שמיד מציע שככל שהנבטים נעשו מיושבים יותר ופיתחו תרבות חומרית משלהם, כך הייתה להם העדפה גוברת לסגנון מזרחי יותר באומנות ובאדריכלות, בניגוד לאימוץ הראשוני של מסורות הלניסטיות מהאזורים הסובבים (Schmid 2001, 384). [↑](#footnote-ref-54)
55. Zanker 1990, 68–69, Figs. 53–54. See also: Strong 1963: 73–84; von Hesberg 1980: 95–123. [↑](#footnote-ref-55)
56. מנגד, מצבות חשמונאיות מפוארות דוגמת קברות המכבים במודיעין, היו גלויים לעין כל כמקורות להשראה אומנותית אך רק האצולה החשמונאית ואנשים בודדים, כמו מי שבנה את קבר יאסון בירושלים, היו מספיק עשירים כדי להזמין עבודה כזו. במהלך המאה הראשונה לספירה היו אלה בעיקר משפחות הכהנים הגדולים שהיו בידם סמכות ועושר משמעותיים וגיבוי רומי, וחלקו סמכות עם המשפחה ההרודיאנית (Stern 1982, 40–62). על גישת חז"ל כלפי משפחות אלו אנו שומעים בתלמוד הבבלי, פסחים נ"ז ע"א, "אוי לי מבית בייתוס אוי לי מאלתן אוי לי מבית חנין אוי לי מלחישתן אוי לי מבית קתרוס אוי לי מקולמוסן אוי לי מבית ישמעאל בן פיאכי אוי לי מאגרופן שהם כהנים גדולים ובניהן גיזברין וחתניהם אמרכלין ועבדיהן חובטין את העם במקלות". [↑](#footnote-ref-56)
57. Avigad 1983, 64–204. [↑](#footnote-ref-57)
58. צורך גובר לביטוי אישי מבוטאת באומנות הקבורה של תרבויות אחרות במאה ה-1 לספירה, דוגמת פסלי קבורה תדמוריים של ראש וחזה ותמונות פורטרט של מומיות מצריות. אפשר למצוא ביטויים אישיים של זהות עצמית במגוון הגדול של עיטורי גלוסקמה (Regev 2006, 171–86). מכיוון שעל יהודים נאסר להציג את עצמם בפורטרטים, הם פנו לשכלול מוטיבים לא-אנושיים. החזיתות המעוטרות של קברי המשפחה בנקרופוליס של ירושלים שימשו כביטויי עושר ועוצמה של משפחות פרטיות, אך ייתכן שגם היו קשורים לראש המשפחה אשר הקים את הקבר. [↑](#footnote-ref-58)